**Scrisoare de dor către casă**

*Maria-Eugenia Olaru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Umblă luna pe străzi.

Surâsul alb mușcă din trecut

ca o garoafă albă întunerecul nopții.

Amintirile toate dor.

Aparentă liniștea dincolo de ziduri

și doar în zborul Luminii uitarea

ca o flacără tăcerii.

Rădăcini ale dăinuirii,

dureros rodul luminii

printre genunile pereților

lumește pictați...

Suspendați în plase colorate

fluturii dansează incertitudini.

Dumnezeul marii singurătăți

umblă mângâind prin cetate

și susură, cântă izvorul

Iubirii revărsate în toate!